Mogens Jensen (S), 2010-04-22:
Kulturen og kunsten og dens mange udtryk spiller en afgørende rolle for befolkningen i Danmark.
Det er gennem medierne, teatret, filmen, billedkunsten, musikken, at vi skaber identiteten af det samfund, som vi lever i.
Det er igennem kunsten og de kulturelle udtryk, at vi på mange måder spejler os selv og formes som mennesker.
Værdierne bag og indholdet af dansk kulturpolitik er dermed bestemmende for vores udvikling som borgere i Danmark.
Den har fundamental betydning for alle danskeres mulighed for at udvikle sig udtryksmæssigt og kreativt.
Kulturpolitikken skaber rammerne for, at vi gennem kunst og selvudfoldelse diskuterer vores samfund og vores måde at leve med hinanden på.
Socialdemokraterne vil, at Danmark skal være et stærkt kulturelt samfund, der baserer sig på borgernes aktive engagement og deltagelse.
Danmark skal være et land, der sprudler af kunstnerisk energi og aktivitet, og hvor danskerne selv får de bedste forudsætninger for at opleve, diskutere og skabe.
Vi har derfor behov for en offensiv kulturpolitik, hvor vi investerer langt mere i kunstens muligheder og befolkningens egen kreativitet og skaberevne.
Danmark skal være i verdensklasse, når det gælder kunstnerisk udvikling og produktion.
Det har vi som land alle muligheder for, men det kræver, at vi vil de nødvendige offentlige investeringer også det her område.
Finanskrisen – det var ministeren inde på – har også ramt kunsten og kulturen.
Mange kulturinstitutioner er trængte, bl.a. de regionale spillesteder, hvor flere kæmper med meget, meget dårlig økonomi, og mange kunstnere oplever nedgang i deres indtægter, også fordi danske virksomheder jo har trukket deres kunst- og kultursponsorater og -donationer, som regeringen har været med til at sikre udgør en stadig større og vigtig del af kulturinstitutionernes indtægter, væk.
Samtidig har regeringen pålagt kulturinstitutionerne effektiviseringsbesparelser for over 1,8 mia. kr. frem til 2013.
Der er derfor behov for en ny kulturpolitisk kurs for Danmark, en kurs, som vi også håber at et bredt politisk flertal i Folketinget vil være med til at sætte, med kulturministeren i spidsen.
Der er for det første
behov for at fokusere langt mere på de kunstneriske vækstlag.
På grund af regeringens manglende prioritering må flere af Kunstrådets fagudvalg afvise langt størstedelen af de kvalificerede ansøgninger om kunstprojekter, som de modtager fra vækstlagene, og det er ikke holdbart.
Her er der behov for flere frie og ikke politisk styrede ressourcer, som kan investeres til gavn for vores vækstlag.
Det er her, vi skaber fundamentet for både kunstens udbredelse og et kreativt og innovativt Danmark.
Det er også her, vi fremadrettet kan gøre noget ved den udfordring, som også ministeren nævnte, at op mod en tredjedel af befolkningen slet ikke udnytter samfundets tilbud.
En tredje udfordring er at få stoppet den omsiggribende detailstyring af kulturinstitutionerne, som sker gennem en i dag efter vores opfattelse alt for bureaukratisk kontraktstyring.
Vi ønsker at sætte kulturinstitutionerne mere fri.
Og så har vi en række udestående spørgsmål, som ministeren godt nok var inde på, men hvor vi savner klare udmeldinger fra regeringen.
Hvad er regeringens strategi med hensyn til at sikre digitaliseringen af Danmarks kulturarv?
Statens kulturinstitutioner har for længst afleveret deres forslag, men der er ingen bud fra regeringens side på, hvad der konkret skal gøres.
Det samme gælder forholdene for den rytmiske musik i Danmark, som vi nu snart har drøftet gennem 1½ år.
Stadig væk mangler vi udmeldinger fra regeringen.
Ministeren sagde, at det kommer her senere på året.
Det håber jeg, det er et område, som vi i hvert fald gerne vil være med til at løfte.
Endelig har vi heller ikke noget klart billede af, hvad regeringen vil gøre for at styrke breddeidrætten og skabe bedre arbejdsforhold for eliteidrætsudøverne, til trods for at der også her foreligger en rapport fra Breddeidrætsudvalget, og der er også kommet flere klare ønsker bl.a. fra Team Danmark.
Der er altså behov for en ny kurs, men den kan vi sætte sammen.
Det er det, vi fra forslagsstillernes og Socialdemokratiets side lægger op til, og på baggrund af det vil jeg gerne på vegne af Det Radikale Venstre, SF, Enhedslisten og Socialdemokraterne fremsætte følgende:
Forslag til vedtagelse »Folketinget lægger vægt på, at det danske samfund sikrer de bedst mulige rammer for kulturel og kunstnerisk udvikling i hele landet, og på, at alle danskere gives mulighed for at deltage i kultur- og idrætslivets tilbud.
Ligeledes er det vigtigt, at Danmark styrker den internationale kulturudveksling og fremmer indsatsen for dansk sprog.
Dette forudsætter en langt mere offensiv kulturpolitik, der - giver bedre vilkår for kunstens vækstlag, - styrker kvaliteten i kultur- og medieudbuddet, - styrker børns og unges møde med kunsten, - fjerner unødig detailstyring af kulturinstitutionerne, - styrker indsatsen over for den tredjedel af befolkningen, som ikke eller kun i begrænset omfang deltager i samfundets kulturtilbud og - styrker indsatsen for bredde- og eliteidrætten.
Folketinget pålægger derfor regeringen med udgangspunkt i ovenstående at indlede forhandlinger med Folketingets partier om en fælles kulturpolitisk handlingsplan, der også indeholder en strategi for digitalisering af kulturarven og en styrkelse af den rytmiske musik.«